Ka 2006, ke ile ka fallela Engelane. Ke ne ke ikemiselitse ho fumana chelete e tla nthusa hore ke khutlele Poland e le hore ke ntšetse pele lithuto tsa ka tsa molao. Ha ke ntse ke ithuta Bibele, ho ile ha e-ba le lengolo le ileng la nkotla botsekeng. Lengolong leo, moapostola Pauluse o re: “Ka sebele ke hlile ke boetse ke nka lintho tsohle e le tahlehelo ka lebaka la bohlokoa bo fetisisang ba tsebo ea Kreste Jesu Morena oa ka. Ka lebaka la hae ke amohetse tahlehelo ea lintho tsohle ’me ke li nka e le lithōle tse ngata, e le hore nka rua Kreste.” (Bafilipi 3:8) Ke ile ka bona hore boemo ba ka bo tšoana le ba moapostola Pauluse kaha o ne a rutehile molaong a bile a le mabifi. (Liketso 8:3) Empa o ile a hlokomela hore a ka phela hamolemo haeba a ka sebeletsa Molimo le ho etsa sohle seo a ka se khonang ho etsisa Jesu. Ha ke nahanisisa ka mohlala oa Pauluse, ke ile ka elelloa hore mosebetsi oa maemo le ho ba mabifi li ke ke tsa nthabisa. Ke ile ka kholiseha hore haeba Pauluse o khonne ho fetoha, le ’na nka fetoha. Kahoo, ke ile ka etsa qeto ea hore ke lule Engelane ’me ke tlohele ho ntšetsa pele lithuto tsa ka tsa molao.